Singende hawelose se lewe verander ná videoSteven Ferguson. Steven Ferguson, ŉ hawelose man wat al sowat 15 jaar op straat in Carletonville woon, se lewe het bykans handomkeer verander nadat ŉ video van hom op Facebook gelaai is. ŉ Inwoner van dié dorp het Ferguson op sy emmer met sy kitaar sien sing en ŉ video daarvan gemaak. Dié video is reeds sowat 200 000 keer gekyk sedert dit ongeveer twee weke gelede op sosiale media geplaas is. Ferguson het in ŉ onderhoud met eNuus vertel hy het in 2001 begin kitaar speel. “Dit maak my gelukkig; so dit moet ander mense ook gelukkig maak,” het hy gesê. Patrick Jacobs, die inwoner van Carletonville wat die video van Ferguson gemaak het, het vertel hy het na Ferguson toe gestap en gevra of hy ŉ video van hom kan maak. “Ek het gedink dalk sien iemand hom raak. Hy het ingestem en toe begin hy die kitaar tokkel. Jy kan hoor hy speel uit sy hart uit.” Sedertdien het Ferguson reeds ŉ vertoning gelewer en ŉ agent, Christo Smith, gekry. “Hy het sy eerste optrede gehad voor so 30 mense in ŉ klein dorpie hier naby ons. Hulle het dit verskriklik geniet en na afloop daarvan het ons vele oproepe gehad, onder meer van ŉ kunstenaar wat wil hê hy moet saam met hom optree.” Benewens nog ŉ optrede wat later in Februarie op hom wag, het Ferguson gesê hy het ook blyplek en klere gekry. ŉ Plaaslike radiostasie en ŉ gemeenskapskoerant het ook onderhoude met hom gevoer. “Dan is ek boonop nog op TV ook. Ek is darem amper famous seker maar,” het hy geskerts. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.